ERC ha comunicat, aquest dimarts, el trencament del pacte de govern amb el PSC al Consell Comarcal del Montsià, amb què s'havien repartit el mandat. Les relacions entre els dos grups s'han anat tensant des que el socialista Francesc Miró és president –va ser investit el passat mes de juliol-. Els republicans responsabilitzen per complet a Miró del trencament del govern comarcal per "comportaments de deslleialtat" puntuals però per un fet clau que ha estat el detonant: la retenció dels cartells de l'AMI (Associació de Municipis per la Independència) en la campanya per al referèndum de l'1-O. Ara els 9 consellers d'ERC iniciaran converses amb al resta de grups per trobar el consens necessari i presentar una moció de censura a Miró –que es queda governant amb 5 de 25 consellers comarcals-.  Com ha explicat Carme Navarro, portaveu del grup d'ERC al Consell Comarcal, i expresidenta  de l'ens, el pacte amb el PSC es va gestar per uns antecedents de "bona entesa" i davant la constància que la "prioritat de tots les consellers era treballar pel territori i per totes les poblacions dels Montsià". La dinàmica i la relació dels dos grups "ha estat bona" en els dos primers anys del mandat -durant els quals Navarro ha estat la presidenta-. Tanmateix, les relacions s'han anat tensant des del mes de juliol, quan el socialista Francesc Miró va prendre possessió del càrrec en compliment dels terminis de l'acord de govern, i algunes de les seves "actuacions" van començar a molestar els republicans.  El detonant perquè ERC s'hagi plantejat seriosament la continuïtat del pacte va arribar amb l'actuació de Miró durant la campanya del referèndum, quan va requisar els cartells que l'AMI va enviar al Consell Comarcal del Montsià perquè els fessin arribar als pobles. Navarro ha volgut assenyalat que la relació amb els consellers comarcals socialistes ha estat sempre "correcta i de treball conjunt" però que l'actuació de l'actual president ha complicat la situació. "Volem deixar clara la nostra posició de desacord en totes aquelles accions que el senyor Francesc Miró ha dut a terme, sobretot en la seva posició unilateral davant dels fets que coneixeu –en referència als cartells de l'1-O-", ha remarcat la portaveu republicana.  Trencament i moció de censura El document on s'oficialitza la fi del pacte de govern comarcal amb el PSC s'ha registrat aquest dimarts al matí al Consell Comarcal del Montsià. El grup d'ERC s'ha posat ja a treballar per "obrir ponts" amb la resta de grups polítics comarcals, trobar els acords necessaris per presentar una moció de censura i "veure on es pot portar la governabilitat del Consell". El pacte amb el PDeCAT, que com ERC té 9 consellers, seria una de les primeres alternatives a treballar però els republicans tantejaran totes les opcions i han assegurat que es prioritzarà el benefici de la comarca al del partit.  "La decisió no és ni fàcil ni agradable. Quan engegues un projecte comú on hi ha més coses que t'uneixen que no que et separen, tens la intenció d'arribar al final de la relació i quan has de prendre aquesta determinació és per forces majors perquè pensem que no podem continuar al costat d'un grup polític que ha desviat la seva actuació del nostre compromís", ha explicat Navarro. "La relació de cofinança s'ha perdut en vers a la figura del president del Consell Comarcal del Montsià, Francesc Miró", ha afegit.

Summary: ERC trenca el pacte de govern amb el PSC al Consell Comarcal del Montsià i deixa els socialistes en minoria


Els Mossos han detingut al barri Gòtic de Barcelona un narcotraficant que formava part d'un grup que captava noies per convertir-les en correus drogues. El detingut és un home de 51 anys i nacionalitzat tanzana, que ja ha ingressat a presó. L'home formava part d'un grup que els Mossos van desarticular quatre dies abans de la declaració de l'estat d'alarma i que es dedicava a captar dones en locals d'oci nocturn de la ciutat per convertir-les en correus de drogues a canvi de diners. El detingut seria l'enllaç entre els responsables del grup, que importaven l'heroïna des de Tanzània, i els responsables de narcopisos des d'on es distribuïa la droga a consumidors locals. Amb la detenció els Mossos donen per tancada la investigació.  Durant un parell d'anys, l'organització hauria estat realitzant de manera periòdica la importació d'heroïna provinent d'Àfrica (Tanzània) i cocaïna des de Sud-Amèrica (Colòmbia).  La investigació va arrencar el mes de febrer del 2019 i va culminar el passat 11 de març. Durant aquest temps s'han detingut 15 persones, 11 de les quals han ingressat a presó; s'han escorcollat 11 punts de venda i domicilis i s'ha intervingut 1,35 quilos de cocaïna i 1,5 quilos d'heroïna, amb un cost al mercat il·lícit de 150.000 euros. La darrera detenció es va produir el 5 d'abril.  La investigació ha comptat amb un equip conjunt d'investigadors de les comissaries de Ciutat Vella, Nou Barris i Eixample, on els detinguts actuaven distribuint les drogues en diferents narcopisos. Aquesta va començar després de constatar que alguns dels robatoris que s'estaven produint al districte de Nou Barris estaven comeses per persones que consumien heroïna i l'adquirien en diversos punts de venda del districte i Ciutat Vella.  El juny de l'any passat va concloure la primera fase, quan amb la col·laboració de la Guàrdia Urbana es van detenir 10 persones, set de les quals van ingressar a presó després de vuit registres en domicilis e Barcelona, Hospitalet de Llobregat i Sant Adrià de Besòs. Llavors es van intervenir 1,35 quilos d'heroïna i 1,5 de cocaïna.  L'11 de març d'enguany, en una segona fase de la investigació, es va detenir una jove de nacionalitat peruana i de 18 anys d'edat, procedent del seu país, que havia transportar gairebé un quilo de cocaïna líquida a l'interior del seu cos. La detenció es va fer un cèntric hotel de Barcelona. La noia va ser traslladada a un centre hospitalari on va expulsar més d'una vintena de bosses amb cocaïna líquida amb un pes total de 850 grams. El mateix dia es van detenir els dos màxims responsables de l'organització, dos homes de 44 i 46 anys, i de nacionalitat tanzana. El jutjat instructor va autoritzar llavors tres entrades i registres, dos en els domicilis principals dels investigats, i una tercera entrada en un narcopis relacionat.  En l'operatiu es va detenir una segona dona, de nacionalitat espanyola i 36 anys, que hauria estat enviada a Joannesburg (Sud-àfrica) a principis de 2019 per transportar heroïna fins a Barcelona. Tots quatre detinguts van passar a disposició judicial i tres d'ells van ingressar a presó.  Fins a tres dones utilitzades Durant la investigació s'han identificat fins a tres dones utilitzades per l'organització, tot i que no es descarta que n'hi puguin haver més. Els oferien entre 3.000 i 4.000 euros per fer el viatge i treballar pel grup criminal. Les tres dones havien estat captades en locals musicals de Barcelona directament pels responsables de l'organització. A més, la investigació va permetre detectar que l'organització tenia vincles amb els venedors finals, que distribuïen la droga des de narcopisos. A través d'agents de proximitat es van detectar punts de venda al mateix temps que es van fer macro dispositius al carrer en les zones on es detectaven possibles pisos vinculats amb els investigats.

Summary: Detenen un narcotraficant d'un grup que captava noies a Barcelona per convertir-les en correus de drogues


Un home de 84 anys és la quarta víctima del coronavirus a Itàlia, segons ha explicat el govern de la regió de Llombardia. L'home estava ingressat a l'hospital Papa Giovanni XXIII de Bèrgam. Durant la nit han augmentat fins a 150 les persones infectades pel virus en territori italià. En comparació amb l'última actualització de diumenge al vespre, hi ha 38 casos nous detectats. Els quatre morts a Itàlia són de moment persones d'edat avançada. El govern italià va decretar dissabte el confinament a les zones més afectades per limitar el risc de contagi i va suspendre activitats escolars i actes públics, com el Carnaval de Venècia. A Llombardia és on hi ha el nombre més elevat d'afectats.

Summary: Un home de 84 anys, quarta víctima del coronavirus a Itàlia


Les actuacions permetran donar servei alternatiu en cas d'incidència i el control a distància per reduir el temps de resposta ACN Manresa.-La companyia elèctrica Endesa ha enllestit els treballs de millora tecnològica d'una línia de mitjana tensió al Bages, el que permetrà incrementar la qualitat i la continuïtat en el subministrament elèctric a més de 2.155 clients repartits entre els municipis de Manresa, Sant Salvador de Guardiola, Castellgalí i Castellfollit del Boix. L'actuació, que ha tingut un pressupost superior als 75.000 euros, suposa, segons la companyia, un important avanç en la seguretat i la fiabilitat del servei. Els treballs han consistit, per una banda, a connectar, mitjançant l'estesa d'un nou cable subterrani de 264 metres, un centre de transformació telecomandat i la línia aèria que alimenta el Polígon Industrial de Salelles, a Sant Salvador de Guardiola, que fins ara no estaven enllaçats entre sí. D'aquesta manera es crea el que s'anomena tècnicament una anella elèctrica que possibilita que, en cas d'incidència o d'indisposició d'una de les línies principals, es pugui donar servei als clients afectats per una via alternativa (tot recuperant més ràpidament potència i clients). La mesura suposa que en casos de treballs programats o manteniment de la xarxa no sigui necessària cap interrupció de subministrament. Aquestes actuacions permeten una millora de la qualitat i continuïtat del subministrament elèctric al Polígon Industrial, amb una potència industrial i serveis de 5.962 kW, on històricament disposaven d'una explotació de la xarxa elèctrica en radial i actualment, després de les millores realitzades, la seva configuració serà en xarxa mallada. Tres nous telecomandaments Amb l'objectiu de preparar la xarxa elèctrica pel futur s'han instal·lat tres nous telecomandaments, dos en centres de transformació i un en un nou interruptor aeri amb tecnologia més avançada. Així el Centre de Control que Endesa té a Barcelona pot accionar a distància els dispositius de maniobra de les instal·lacions sense haver de desplaçar equips sobre el terreny en cas d'incidències, ja siguin pròpies o derivades de l'acció d'agents externs. El Centre de Control rep informació que permet detectar i aïllar els defectes que puguin produir-se a la xarxa mitjançant els elements de detecció de pas de defecte. Amb aquesta intervenció es redueix el temps de resposta en cas d'incidències i s'assegura la continuïtat i qualitat del subministrament elèctric al Bages. Les actuacions s'engloben en el Gran Pla de Qualitat i de millora tecnològica de les línies de mitjana tensió que està realitzant Endesa els darrers anys, amb una important inversió en la tecnificació de la seva xarxa per dotar la infraestructura elèctrica dels darrers avenços tecnològics. L'objectiu és donar una resposta adequada a les especificitats del territori i a les necessitats del seu mercat. La reforma apropa les instal·lacions de la Companyia a un model de gestió més eficient de la xarxa mitjançant l'automatització de les seves infraestructures, un aspecte bàsic de les anomenades xarxes intel·ligents o 'smart grids'.

Summary: Endesa inverteix 75.000 euros per millorar el subministrament a més de 2.000 abonats del Bages


L'alcaldessa de Barcelona, Ada Colau, ha fet una crida a la participació a les eleccions espanyoles d'aquest diumenge per "parar els peus a l'extrema dreta", en referència a Vox. Després de votar al Centre Cívic la Sedeta, la també líder dels comuns ha advertit que l'ultradreta "podria optar a la tercera posició" en els comicis que se celebren avui, la qual cosa "ha d'interpel·lar tots els demòcrates". "Per això, demano que tothom es mobilitzi, especialment el vot progressista, que crec que serà clau per aturar l'extrema dreta", ha dit en declaracions als mitjans. Colau ha afirmat ser conscient "que hi ha molta gent que està emprenyada" per la repetició electoral, però ha demanat que això no es tradueixi en abstenció. "És molt important que tothom vagi a votar, que ningú es quedi a casa, perquè els nostres avis van lluitar molt perquè poguéssim tenir dret a vot i una democràcia", ha subratllat.

Summary: Colau crida a votar a les eleccions per "parar els peus a l'extrema dreta"


La quarta planta del Centre Comercial Arenas de Barcelona acollirà a partir d'aquest divendres, 5 d'octubre, l'exposició 'Human bodies. Anatomia de la vida'. Aquesta mostra arriba per tercera vegada a Barcelona, però en aquesta ocasió ho fa amb un format molt més divulgatiu i pedagògic. Segons el director de Musealia, Luis Ferreiro, ha canviat "la presentació, és més àmplia i més impactant pel visitant". La mostra està integrada per més de 150 òrgans humans i 12 cossos complets conservats mitjançant la plastinació i pretén conscienciar la població sobre la importància de tenir cura de l'organisme. A través de vuit sales, 'Human bodies' transporta al visitant des de la gestació fins a la mort a través del sistema ossi, muscular, respiratori, circulatori, digestiu, urinari i reproductor.

Summary: Torna per tercera vegada l'exposició 'Human Bodies' amb un format més didàctic


Un home de Barcelona ha estat retingut en règim d'aïllament a l'Hospital Can Misses d'Eivissa després que viatgés a l'illa tot i haver donat positiu en una prova PCR. Segons les dades que el Centre de Coordinació d'Alertes i Emergències Sanitàries (CCAES) ha facilitat a la Conselleria de Salut i Consum de les Illes Balears, el 20 de juny l'home va presentar símptomes i el dia 26 va donar positiu al test PCR, per la qual cosa s'havia d'aïllar a casa. Tot i així, el dia 29 va viatjar fins a Eivissa on, segons ha informat el Diario de Ibiza, l'home tenia un comiat de solter. El govern de les Illes li obrirà un expedient per un presumpte delicte contra la salut pública i ja ha iniciat l'estudi de contactes. El dia 3 de juliol el CCAES va informar el govern de les Illes que l'home es trobava a Eivissa i va ser localitzat el mateix dia. El dissabte 4 es va emetre una resolució d'internament forçós en règim d'aïllament a Can Misses, que es va remetre a la Policia Nacional i la Guàrdia Civil. L'home hi estarà ingressat fins que rebi l'alta.

Summary: Retingut un home de Barcelona que va viatjar a Eivissa tot i haver donat positiu en coronavirus


Tot i que durant la primera meitat del dia la prima de risc ha anat a la baixa, arribant als 111 punts (-4,8%), després de la declaració d'independència del Parlament de Catalunya s'ha disparat fins als gairebé 120 punts, un augment del 3,6% respecte els 116 punts amb que va tancar el dia anterior. La prima de risc és la diferència del bo espanyol a 10 anys amb el seu homòleg alemany i és un indicador de la confiança dels mercats en l'economia espanyola.

Summary: La prima de risc es dispara i frega els 120 punts després de la declaració d'independència de Catalunya


Els tractaments contra el mosquit al delta de l'Ebre aquest 2019 s'han fet a gairebé 3.500 hectàrees però la falta de més pressupost ha impedit tractar, entre setembre i octubre, 810 hectàrees més on hauria calgut fer-ho. El Consorci de Polítiques Ambientals de les Terres de l'Ebre (COAPTE) opera amb un finançament congelat des de 2015 mentre que els focus larvaris s'han estès pels canvis morfològics del delta i el canvi climàtic. Enguany s'han fet 560 tractaments amb BTI i altres biocides. A l'agost el pressupost s'havia esgotat i es va haver de recórrer als ajuntaments per comprar més producte. El COPATE torna a reclamar un conveni que acabi amb les traves administratives que retarden i alenteixen la gestió d'aquestes plagues.  En la campanya 2019, que es va tancar a l'octubre, s'han fet 560 tractaments per atacar focus larvaris en una superfície de 3.469 hectàrees i 5.286 hectàrees en arrossars. Els tractaments es fan amb un biocida específic, el BTI (Bacillus thuringiensis var israelensis) o l'IGR (un regulador de creixement dels insectes), que s'escampen, en un 99,89%, amb avionete. S'han fet 54,83 hores de vol enguany i s'han gastat 3.469 quilos de BTI.  Tot i que el nombre de focus larvaris detectats per a tractar ha estat similar a l'any passat, (1.599 focus, respecte els 1.619 de l'any passat) la diferència amb el 2018 és que s'han quedat 1.060 hectàrees sense tractament per falta de pressupost per comprar més biocides. Raül Escosa, director tècnic del COPATE, ha reconegut que el nombre de tractaments varia cada campanya i és "molt fluctuant" però ha explicat que, primer al més d'abril per traves administratives, i després al setembre i a l'octubre per falta de diners, van quedar focus larvaris sense tractar.  El pressupost amb què es treballa és el mateix des del 2015 i s'han de gestionar recursos establert fa cinc anys tot i l'augment de costos que han tingut, entre d'altres, els productes. "No podem fabricar els bitllets i representa menys hectàrees a poder tractar", ha lamentat. El BTI es va acabar a l'agost. Van estar una setmana sense poder tractar. El llavors vicepresident del COPATE, Joan Castor, va aconseguir el compromís dels alcaldes del Delta de pagar la compra de 1.000 quilos més de BTI (per 50.000 euros, aproximadament) que es va poder subministrar a través d'una empresa americana amb seu a l'estat espanyol que tenia romanent. Amb aquest producte es va poder seguir fent els tractaments fins a final de setembre, quan es van deixar de fer del tot. "A l'octubre hauríem hagut de treballar i no hem pogut i hauríem tractar les mateixes hectàrees o similars a l'any passat", ha dit Escosa.  Blindatge i seguretat amb un nou conveni En aquest sentit, el president del COPATE, Joan Alginet, ha tornat a reclamar un acord o conveni entre el Govern, la Diputació de Tarragona i els ajuntaments afectats perquè els procediments administratius i la falta de pressupost de la Generalitat deixin de condicionar el treball tècnic que fa el Consorci contra les plagues de mosquit i també la mosca negra, a les Terres de l'Ebre. "Cal un blindatge econòmic i de finançament per treballar amb garanties. Són 30 anys en què els municipis han estat responsables de la lluita contra el mosquit i han pagat els tractaments amb els pressupostos municipals", ha recordat Alginet. "Ha de deixar de dependre de pressupostos, de convenis i de la idiosincràsia política del moment per no restar eficiència a la lluita contra aquestes plagues", ha afegit.  Les dades tècniques Al Delta es controlen 8.000 hectàrees de zones no conreades, 22.000 d'arrossars i també els municipis, sobretot des de la colonització del mosquit tigre al Delta. S'ataquen espècies de mosquits com l'Ochlerotatus Caspius que ponen en zones verdes, o els Anopheles i els Modestus que creixen als arrossars. L'única manera d'atac-los és amb productes antilarvaris perquè les poblacions de mosquit adult siguin el més reduïdes possible. Escosa ha insistit en què s'ha de deixar de parlar de l'erradicació del mosquit al Delta –que és impossible, ha dit- però el Consorci necessita les eines per minimitzar l'impacte que tenen sobre la població i perquè no causin estralls socioeconòmics.  El COPATE fa tres tractaments anuals a la zones perimetrals urbanes més properes als arrossars –no es poden tractar les 22.000 hectàrees de cultiu- i es planteja, si augmenta el finançament, que se'n pugui fer un quart quan acaba la sega de l'arròs. La palla que es deixa fermentar als camps, com les temperatures a finals d'estiu i principis de tardor cada vegada es mantenen més altes pel canvi climàtic, genera la producció de bacteris que afavoreixen que es reprodueixin els Modestus. "El fenomen del turisme estival també s'allarga i se'ls causa molèsties per això debatem si, amb més diners, podem fer un quart tractament", ha explicat el director del COPATE.  El problema és quin producte es podrà utilitzar. Aquest dijous, tècnics del Delta i de l'Empordà es reuniran amb els Departament d'Agricultura i Salut perquè l'IGR que fan servir per combatre aquests mosquits als arrossars s'està qüestionant des d'Europa. Amb aquest producte s'inhibeix que els mosquits generin quitina, que és l'element que necessiten "per mudar la camisa". Si no ho poden fer, moren. "Europa està fent una neteja terrible dels fitosanitaris i els biocides que fem servir i hem de debatre a quin futur anem", ha explicat Escosa.  Pel que fa al mosquit tigre, s'ha dut a terme un pla pilot a la Sénia, Ulldecona i Sant Carles de la Ràpita per geolocalitzar focus a la via pública que puguin ser colonitzats per aquesta espècie i fer tractament contra els seus cicles. El problema, com ha assenyalat Escosa, es que es tracta d'un mosquit vector de moltes malalties i que creix en espais domèstics, dins de les cases, als jardins i espais on troba tolls d'aigua. "Amb el mosquit tigre cal sobretot conscienciació. Hem d'esmerçar recursos per traslladar a la ciutadania què a de fer. El 70 i 80% dels llocs de cria del tigre son intra-domiciliaris. Els criem a les cases. Hem d'ensenyar al ciutadà a mirar de minimitzar les possibilitats perquè qualsevol gest de tirar aigua li pot donar un hàbitat", ha recordat.

Summary: El pressupost congelat del COPATE impedeix tractar contra el mosquit gairebé un miler d'hectàrees al Delta


La comissió d'estudi per a l'avaluació i modernització de l'estat autonòmic ha celebrat aquest dimecres la primera reunió, on s'ha constituït la mesa i s'ha escollit president, el socialista José Enrique Serrano. L'eina, proposada pel PSOE i que compta amb l'aval del PP, servirà perquè durant sis mesos es configurin propostes per millorar el model territorial i el PSOE l'entén com a avantsala per afrontar una reforma de la Constitució. Ara bé, ja el primer dia el PP ha tancat la porta a cap reforma constitucional i ha deixat clar que no hi haurà "concessions als independentistes". "No venim aquí a reformar la Constitució, l'estat autonòmic es pot millorar sense necessitat de reformar la Constitució", ha manifestat el portaveu popular, José Antonio Bermúdez de Castro. La comissió neix, a més, amb marcades absències ja que cap partit català ni tampoc Podem, PNB o Bildu hi participen. Cs assegura que hi pren part però de manera "amb unes expectatives molt baixes". El passat 11 d'octubre, en plena crisi política a Catalunya i després que Puigdemont declarés la independència i la suspengués d'immediat, el líder del PSOE, Pedro Sánchez, es reunia a Moncloa amb el president espanyol, Mariano Rajoy. Sánchez va comparèixer després per anunciar que havia arribat a un acord amb el PP per reformar la constitució i que, per tant, els populars avalaven la comissió d'estudi per modernitzar l'estat autonòmic i obrien la porta a la reforma de la Carta Magna.  Aquesta comissió d'estudi, impulsada pel PSOE, s'ha constituït aquest dimecres amb marcades absències. PDeCAT, ERC, Podem i En Comú Podem, PNB i Bildu no hi han participat i han criticat l'eina i el moment escollit per crear-la. Per tant, només participen de la comissió els partits constitucionalistes com PP, PSOE i Cs (a banda del suport de forces minoritàries com Coalició Canària, UPD o Compromís, entre d'altres). 'No' a la reforma constitucional  El PSOE ha defensat que la comissió és una eina útil per superar la crisi territorial. "Hi havia una anomalia política i és que no hi havia un espai de diàleg", ha defensat la vicesecretària general, Adriana Lastra, que espera que la resta de forces polítiques se sumin a la comissió. Lastra ha refermat que la voluntat és "parlar de tot", també del finançament autonòmic, i que després de sis mesos l'objectiu hi hagi unes conclusions "per obrir després la reforma de la Constitució que entenem que necessita el país".  Ara bé, el PP ja ha tancat avui mateix la porta a obrir cap reforma de la Constitució. Ho ha dit el portaveu popular a la comissió, José Antonio Bermúdez de Castro, que ha dit, literalment, que el PP no va a la comissió a reformar la Carta Magna. "No venim aquí amb la idea de reformar la Cosntitució sinó de millorar l'estat autonòmic en qüestions com el finançament, les pensions o els mecanismes de cohesió territorial i per a això no cal reformar res sinó millorar l'estat autonòmic", ha manifestat.  Bermúdez ha dit que arran d'aquesta comissió "l'Estat no pot sortir-ne perjudicat" però ha puntualitzat que per a recentralitzar qualsevol competència transferida a les comunitats caldria reformar la Constitució, un extrem que no es plantegen.  Per part de Cs –que s'ha sumat a darrera hora a la comissió- el portaveu, Pablo Prendes, ha assegurat que assisteixen amb "expectatives molt baixes". "El repte llençat pels independentistes no es soluciona amb aquesta comissió, no és l'instrument adequat", ha criticat Prendes. Tot i això, ha dit que participaran i proposaran ponents.  La configuració de la mesa En la reunió per a constituir la comissió s'han escollit els representants que formaran part de la mesa. Per una àmplia majoria (23 vots a favor i 3 en blanc) s'ha designat com a president el socialista José Enrique Serrano. Les dues vicepresidències s'han destinat a dues diputades populars: la vicepresidència primera l'ocupa Alícia Sánchez Camacho i la segona Susana López Ares. Pel que fa als secretaris, s'han designat la socialista Sofia Herranz Costa i el popular Jaime Ignacio de Olano Vela.  La propera trobada per avançar en els ponents que participaran de la comissió i en l'estratègia de feina serà dijous vinent.  Reaccions de partits que no hi van Per la seva banda, el líder de Podem, Pablo Iglesias, ha posat en dubte la utilitat d'aquesta comissió. "Proposar una comissió territorial mentre diversos consellers del Govern de Catalunya estan a la presó, potser no és el més sensat, perquè en una comissió així hi hauríem de participar tots”, ha dit.  Segons Iglesias, “si hi ha alguns que estan a presó, altres que no hi volen participar i el PP està proposant utilitzar aquesta comissió per proposar una via absurda de recentralització, crec que el PSOE no ha demostrat tenir el millor dot de l'oportunitat per proposar una comissió on s'han quedat sols amb l'extrema dreta de Ciutadans i el PP per centralitzar encara més l'administració al nostre país".  Per part del PNV,  el portaveu, Aitor Esteban, ha "saludat" la iniciativa i la considera "positiva" perquè obre una porta al diàleg però al·lega que no s'ha "encertat en el moment".

Summary: El PP tanca la porta a reformar la Constitució el dia que arrenca la comissió per modernitzar el model autonòmic


L'Ajuntament de Sant Cugat del Vallès ha tombat una moció del PP i Cs per condemnar l'atac que un grup de joves d'Arran van dur a terme el 14 de novembre a l'exterior de la residència del jutge Pablo Llarena a la població. El text demanava a les forces polítiques amb representació al consistori que condemnessin els fets, donessin suport al magistrat i la seva família i expressessin "el compromís municipal de denúncia pública i suport amb les víctimes de tota conducta d'intimidació". Així mateix, titllava de "menyspreable" i "inadmissible" que es ",minimitzin i justifiquin" uns fets "comesos de matinada per encaputxats. La proposta només ha comptat amb el suport de les dues forces que l'han presentat i el regidor no adscrit, Dimitri Defranc. ERC, el PDeCAT, ICV-EUiA i la CUP hi han votat en contra, i el PSC i el regidor no adscrit Xavier Cortés, s'han abstingut.  El text demanava als grups municipals amb representació a l'ajuntament vallesà que mostressin la seva "condemna" i el seu "rotund rebuig" a l'atac que el jutge Pablo Llarena i la seva dona van patir al seu domicili de Sant Cugat del Vallès i manifestessin el seu suport "envers els magistrats que serveixen Catalunya, així com el reconeixement més ferm i sincer per la tasca constant, callada i meritòria que presten dia a dia en benefici de la comunitat". Així mateix encoratjava a les formacions que expressessin "el compromís municipal de denúncia pública, suport i solidaritat amb les víctimes de tota conducta d'intimidació atacades en Sant Cugat per raó de la seva ideologia, professió, condició sexual, ètnia, cultura, confessió religiosa o qualsevol altre fet derivat de la seva condició de persona".  La moció també alertava que "es tracta d'un atac, assenyalament i assetjament reiterat contra el magistrat, la seva família i el seu entorn", ja que el passat mes d'agost també van patir un de similar a la casa que tenen a Das.  Per aquest motiu carregava contra l'alcaldessa i l'executiu local "que no s'han pronunciat amb paraules de condemna dels fets i en solidaritat amb les víctimes que l'han patit" i titllava  "d'intolerable, menyspreable i de tot punt inadmissible que es justifiqui, infravalori o minimitzin els fets comesos de matinada per encaputxats, i que han estat narrats pels mitjans de comunicació com a atac, assetjament i danys". La proposta ha generat un intens debat entre els partits polítics santcugatencs. La portaveud e la CUP, Núria Gibert, s'hi ha oposat i ha retret al PP i Cs que facin servir la paraula "violència" de forma "continua, desmesurada i irresponsable". Ha recordat que hi ha "tretze persones privades de llibertat i moltes d'altres exiliades" i ha indicat "la pintura només és pintura". Cristina Paraira (PDeCAT), s'ha sumat a les crítiques de Gibert i ha advertit que cap dels regidors del ple vol que hi hagi atacs. "Estem parlant de pintura, tan de bo que no hagués passat, però no és violència", ha considerat. El portaveu de Cs, Aldo Ciprian, s'ha dirigit a les formacions independtistes i els ha dit que "no es pot alentar el linxament de persones i amagar la mà". des del seu punt de vista  "negant-se a condemnar aquests fets suposa fer un flac favor a la democràcia".  Des del PP, Álvaro Benejam, s'ha mostrat molest i s'ha preguntat "on és el problema?", tenint en compte que totes les formacions comparteixen la visió que els jutges han de tenir independència. "S'hi oposen perquè és el responsable de la causa contra els seus líders i com veuen que pot haver un pronunciament en contra no volen votar a favor d'aquesta moció, però no hi ha condemna encara, només estan en presó preventiva", ha sentenciat.

Summary: Sant Cugat rebutja condemnar l'atac d'Arran a la casa del jutge Pablo Llarena


Els Mossos d’Esquadra han blindat aquest dimarts a la tarda la Delegació del Govern a Tarragona davant la convocatòria d’una concentració de l’esquerra independentista. La policia ha barrat el pas al carrer Sant Francesc amb tanques i hi ha desplegat diverses unitats de l’ARRO. La protesta, que ha aplegat mig centenar de persones, ha denunciat la “violència policial” dels darrers dies. Durant l’acció s’han enganxat nombrosos cartells reivindicatius i s’ha desplegat una pancarta amb el lema ‘Aturem la repressió’. També s’hi ha llegit un parlament on s’ha exigit la dimissió “en bloc” del Govern, a qui s’ha acusat de “no respectar la voluntat de la gent”. La concentració s’ha dissolt al cap de mitja hora sense incidents.  La protesta ha començat cap a les set de la tarda, però no s’ha pogut fer davant la Delegació del Govern tal com volien els organitzadors, sinó fora del cordó policial. Un membre d’Endavant-OSAN, Santi Fortuny, ha titllat de “descabellat” el desplegament d’agents, però ha posat en valor que aquest era un acte important per mostrar que “una part de l’independentisme” no està d’acord amb les actuacions dels Mossos d’Esquadra.   Durant la lectura del manifest, els convocants han criticat la “violència policial” de dissabte passat i d’aquest dilluns, i el llançament de projectils de foam “que haurien d’estar prohibits”. En aquest sentit, han demanat la dimissió del conseller d’Interior, Miquel Buch. Els manifestants també han exigit als polítics que s’apartin “si no poden complir” amb la voluntat que els ciutadans van expressar l’1-O.

Summary: Els mossos blinden la Delegació del Govern a Tarragona per una concentració de l’esquerra independentista


El president del govern espanyol, Pedro Sánchez, reuneix aquest dimarts al matí el primer Consell de Ministres de l'executiu de coalició. La reunió del nou govern espanyol del PSOE amb Unides Podem ha començat poc abans de les 10.30 hores després de l'arribada dels ministres un per un al Palau de la Moncloa i la tradicional foto de família del nou executiu. Es tracta d'un dels governs espanyols més nombrosos de la història de la democràcia, amb 23 membres, onze dels quals són dones i cinc són d'Unides Podem. Sánchez ha dissenyat un executiu amb quatre vicepresidències i 18 ministeris. Onze dels ministres repeteixen a l'executiu. Tots ells van prendre possessió del càrrec dilluns després que Sánchez ho fes la setmana passada. Quan acabi la reunió, el president del govern espanyol compareixerà en roda de premsa. La primera a arribar ha estat la vicepresidenta primera, Carmen Calvo, seguida del vicepresident segon, Pablo Iglesias. És el primer cop que membres d'Unides Podem formen part de l'executiu i Iglesias s'ha estrenat assistint-hi amb texans i sense corbata. La majoria duia la cartera de ministre a la mà i l'últim a arribar ha estat el ministre d'Universitats, Manuel Castells. Sobre la taula, els membres de l'executiu tindran la proposta de situar l'exministra de Justícia Dolores Delgado al capdavant de la Fiscalia General de l'Estat. El Consell de Ministres també podria donar llum verda a l'augment del 0,9% de les pensions, una mesura que l'anterior executiu va posposar fins que n'hi hagués un de nou. A la taula de la sala de reunions del Consell de Ministres no hi ha quedat pràcticament cap espai buit. Aquest executiu té cinc membres més, ja que l'anterior en tenia 18. Sánchez presideix la taula amb Calvo a la seva dreta i Iglesias a l'esquerra. A l'extrem de la taula més allunyat de la presidència de l'executiu s'han situat els ministeris de nova creació -Igualtat, Consum, Universitats i Seguretat Social-. "Diverses veus, el mateix missatge" Sánchez ha dirigit una carta als seus ministres en la qual destaca que encara que el govern tingui "diverses veus" emetrà "el mateix missatge". "Componem un govern plural però nascut amb un propòsit ferm d'unitat", diu a la missiva. El president del govern espanyol afirma que l'executiu busca "veure el país avançar" amb un "esperit actiu, executiu i resolt" i "actitud dialogant". Reunions a principis de setmana A la mateixa missiva, Sánchez anuncia que a partir d'ara les reunions del Consell de Ministres seran a principis de setmana i no els divendres. "Tractarem d'incorporar al nostre funcionament mètodes d'organització que ens permetin planificar i anticipar-nos als esdeveniments i també respondre als problemes amb eficàcia", diu la carta.

Summary: Sánchez reuneix el primer Consell de Ministres de l'executiu de coalició


El president de la Generalitat, Quim Torra, ha dit que l’acció exterior de l’executiu “no és només per una part del país, sinó pels 7,5 milions de futurs, de ciutadans de Catalunya”. En la cloenda d’una reunió del Consell d’Acció Exterior del Govern en la qual s’ha debatut un pla estratègic pels anys 2019 a 2022, Torra ha dit que el projecte suposarà un “reforçament” de la presència catalana al món, una vegada “superades les mutilacions i les privacions del 155”. A més, ha reafirmat la voluntat de l’executiu de tenir delegacions als cinc continents, cosa que es podria concretar “en els propers mesos”. Al seu torn, el conseller d’Acció Exterior, Alfred Bosch, ha afirmat que l’acció internacional “és una eina indispensable, irrenunciable i obligada per tal de fer avançar Catalunya”.  Durant la reunió, s’ha presentat i debatut el Pla Estratègic d’Acció Exterior i de Relacions amb la Unió Europea 2019-2022, que marcarà les línies futures de l’executiu sectorialment, geogràficament i institucionalment en aquest sentit, i que s’aprovarà “properament”. També en els propers mesos, el Govern preveu ampliar la xarxa de delegacions a l’estranger. “No ens podem quedar a la UE, els catalans hem de ser presents a tot arreu”, ha dit Torra. En concret, el president ha dit que es reforçarà l’Amèrica del Nord, que el govern s’establirà “definitivament” a l’Amèrica Llatina, i que també tindrà seus a l’Àsia i l’Àfrica subsahariana.  Segons ell, Catalunya ha de ser al món amb una “ambició social, cultural, científica i política”. En la mateixa línia, Bosch ha dit que l’acció internacional del país passa pels camps de “l’economia, l’empresa, el comerç, el turisme, la cultura, la universitat i les professions”, destacant també “el camp institucional”, tant en el sentit administratiu com el polític. Tots dos han agraït la presència i la contribució al pla estratègic dels ens locals i les entitats de la societat civil que conformen el Consell d’Acció Exterior i que han assistit a la jornada de treball.

Summary: Torra: “L’acció exterior no és només per una part del país, sinó pels 7,5 milions de ciutadans”


La magistrada del jutjat d’instrucció número 21 de València, que instrueix l’anomenat ‘Cas IVAM’ investiga si l’exdirectora del museu valencià, Consuelo Ciscar, va afavorir el seu fill, artista, mentre va estar al capdavant del centre d’art. Ciscar està actualment investigada pel mateix jutjat per malversació, prevaricació i falsedat en la gestió de l’IVAM (Institut Valencià d’Art Modern). Segons que han informat aquest divendres fonts del Tribunal Superior de Justícia (TSJ) del País Valencià, la jutgessa ha ordenat diverses diligències a partir de la documentació intervinguda en els diferents registres duts a terme pels agents de la Unitat de Delinqüència Econòmica i Fiscal de la Policia Nacional (UDEF). Aquestes diligències estan encaminades a esbrinar el patrimoni de  ‘Rablaci’, nom artístic Rafael Blasco Ciscar (fill de Consuelo Ciscar i de l’exconseller Rafael Blasco, actualment en presó) per si s'hagués beneficiat de les suposades irregularitats comeses per la seva mare.  La magistrada ha demanat informació a dues empreses contractistes habituals de l'IVAM davant les sospites que el museu hagués costejat treballs que van realitzar per al fill de l'exdirectora, aliè a l'Institut Valencià d'Art Modern. A més, la jutgessa ha oficiat a l'Agència Tributària perquè informi sobre els béns immobles, els comptes bancaris, els vehicles i les declaracions de la renda de Rafael Blasco Ciscar. El TSJ informa que el resultat d'aquestes diligències determinarà si el fill de l'exdirectora adquireix la condició investigat com a possible cooperador necessari pel que fa als delictes imputats a la seva mare o com a possible autor d'un delicte de blanqueig de capitals. En la causa estan investigats (imputats) a més de Císcar, cinc persones, quatre d'elles amb responsabilitats a l'IVAM com subdirectors de diferents àrees per delictes de malversació, prevaricació i falsedat pels suposats sobrecostos en l'adquisició d'obres d'art i en la contractació de publicacions. Es tracta del subdirector general d'administració i finances, el de gestió interna, el de publicacions i la subdirectora general tècnic artística. A més està investigat el responsable de dues empreses amb les quals l'IVAM va subscriure contractes de transport eludint, suposadament, la normativa de contractació del sector públic.

Summary: La jutgessa investiga si l’exdirectora de l’IVAM va afavorir el seu fill des del museu


El president del grup municipal del PSC a l'Ajuntament de Barcelona, Jaume Collboni, ha anunciat aquest dimarts la seva candidatura a les primàries del PSC a la ciutat de Barcelona per convertir-se en l'alcaldable socialista en les eleccions municipals del 2019. Collboni ha presentat també un programa de ciutat marcat pel "retrobament amb la bona política" per tal d'iniciar "una nova era". El líder socialista ha assegurat que la capital "no està millor que fa tres anys" per culpa del govern de Colau, al qual ha qualificat de "bones persones amb bona voluntat però que no se n'han sortit". A més, Collboni ha remarcat que la seva candidatura representa "els valors" del PSC que van marcar els governs de Pasqual Maragall, Joan Clos i Jordi Hereu. D'aquests "valors" Collboni ha volgut destacar "un catalanisme obert" o la representació d'una "esquerra socialdemòcrata" que han de servir per tirar endavant un projecte de Barcelona que la "torni a posar al capdavant" de moltes altres ciutats del món. L'actual regidor socialista ha destacat que vol crear la "Barcelona de les oportunitats" perquè la capital catalana "pot fer més". De fet, Collboni ha criticat que l'actual govern "no deixarà llegat" ni "horitzó de futur". Dins de les accions que té en ment Jaume Collboni hi ha "redistribuir la riquesa" i també "superar el conflicte independentista" que permeti "tornar a parlar dels problemes del dia a dia" de la gent. El socialista assegura que ja ha parlat amb l'equip del grup municipal del PSC actual per comunicar-los la seva candidatura i ha assegurat que compta "amb ells" però ha remarcat que vol crear "un equip transversal". Collboni ha fet l'anunci al Guinardó perquè pel president del grup municipal socialista aquest és "un lloc especial" ja que hi va viure fins a bona part de la seva joventut i també va ser en aquest districte on va començar la seva activitat política. De moment, la candidatura de Jaume Collboni és la única que s'ha presentat en el procés de primàries del PSC però fins el 10 d'abril encara hi ha temps que apareguin altres candidats. En cas en què no fos així, Collboni passaria a ser elegit automàticament l'alcaldable del PSC per Barcelona. L'actual president del grup a l'Ajuntament de Barcelona ha assegurat que no té "notícia d'altres candidats" però no descarta que hi hagi una nova llista abans no es tanqui el termini. En cas en què això passés, Collboni ha destacat que caldrà garantir "la cohesió interna" del PSC.

Summary: Collboni anuncia la seva candidatura a les primàries del PSC a Barcelona


El Departament d'Educació ha rebut fins a les 13 hores d'aquest dijous més de 50.000 sol·licituds telemàtiques de preinscripció escolar, segons ha informat la Conselleria. El procés es va posar en marxa aquest dimecres, quan entre les 8.00 i les 20.00 hores es van recollir 41.200 sol·licituds. El procés de preinscripció durarà fins al 22 de maig i serà principalment telemàtic com a conseqüència de la situació actual pel coronavirus. Tot i això, a partir del 19 de maig es podrà fer de manera presencial a les escoles per aquelles famílies que no ho puguin fer des de casa. (Aquesta noticia actualitza les dues anteriors sobre aquest tema amb el número de sol·licituds rebudes fins a les 13.00 hores d'aquest dijous) El director general d'Atenció a la Família i la Comunitat Educativa, Juanjo Falcó, ha explicat a Catalunya Ràdio que els problemes de connexió que va patir el sistema es van resoldre durant el dia i que no va passar "res extraordinari" que no passi amb aplicacions d'aquestes característiques. Falcó ha valorat que el primer dia ja denota un "bon ritme de sol·licituds" i creu que es complirà la previsió que "majoritàriament", fins a un 80%, siguin sol·licituds telemàtiques. La previsió general és que Educació rebi entre 130.000 i 140.000 sol·licituds. D'altra banda, ha explicat que els ajuntaments s'han fet càrrec de la neteja de les escoles i Educació dels instituts perquè puguin obrir el 19 de maig per atendre les famílies que hauran de fer el tràmit presencialment. Ha afegit que no s'ha netejat i desinfectat tot el centre sinó els espais que necessàriament s'hagin de fer servir. Falcó ha insistit que tenen els mateixos drets aquells que hagin presentat les sol·licituds el primer dia com els que ho facin l'últim. A més, ha volgut tranquil·litzar les famílies ja que hi ha "flexibilitat" a l'hora d'acreditar alguns requisits, com per exemple, el domicili si no es pot aconseguir el certificat del padró municipal per l'actual confinament. Ha afirmat però que malgrat aquesta flexibilitat seran rigorosos i es controlarà la veracitat de la informació aportada per evitar fraus. Per últim, ha explicat que romandrà personal al centre per a les següents preinscripcions, les dels ensenyaments postobligatoris. També ha detallat que les reclamacions es podran fer per via telemàtica però amb uns dies reservats per fer-ho presencialment.

Summary: ACTUALIZACIÓ:Educació rep més de 50.000 sol·licituds telemàtiques de preinscripció escolar fins aquest dijous al migdia


Reus ultima la programació de la primera edició del festival europeu de curtmetratges ‘Breus’, després de posar punt i final a vint anys del Festival Europeu de Curtmetratges (FEC). El renovat festival, que tindrà lloc del 21 al 23 de març al Teatre Bartrina, presenta poques novetats, més enllà del canvi de nom -que inclou, en un joc de paraules, el nom de la ciutat. Seguirà sent una mostra -és a dir, els curts no competiran entre sí- i, fins i tot, el pressupost es manté intacte respecte l’última edició del FEC -de 55.000 euros. A falta de fer-se públic el llistat definitiu de la trentena de curs de ficció que es podran veure al certamen -vuit dels quals seran catalans-, l’organització es compromet a intentar portar els projectes més premiats del panorama europeu. També garanteix que el festival va més enllà d’un rentat de cara del FEC i que es reserven algunes sorpreses. La direcció del festival presentarà en els pròxims dies la programació definitiva d’un festival que neix amb clara voluntat continuista. Aquest dimecres al matí s’ha donat a conèixer el cartell promocional i se n’han desgranat alguns detalls, bàsicament de la seva estructura. S’hi projectaran un total de 23 curtmetratges europeus dins la secció denominada 'Panorama' -repartits en cinc sessions- i, a part, també hi tindran cabuda 8 projectes catalans a  la secció 'Panorama.cat' -en dues sessions. A banda de la mostra de curts seleccionats, hi haurà activitats dirigides als més petits i de caire familiar, com els ‘Mini Breus’, una sessió de 60 minuts sobre els 'petits herois' pensada per a nens de més 3 anys, o sessions exclusives per a grups reduïts de set persones dins una caravana instal·lada al Mercadal. Finalment, es manté l'aposta per la creació, com un taller de tècniques d'animació per a nens de 7 a 14 anys i un concurs amateur per fer un curt d'un minut de durada, en un temps limitat. El curtmetratge s'haurà de rodar durant el cap de setmana del 15 i 16 de març i la temàtica sobre la qual haurà de girar el curt creat serà el tutú, pensat enguany especialment amb motiu de la commemoració de l’Any Roseta Mauri. Els premis es lliuraran durant la cloenda del festival, que organitza la regidoria de Cultura de l’Ajuntament de Reus, a través de l’Institut Municipal Reus Cultura, amb el suport del Departament de Cultura de la Generalitat i de la Diputació de Tarragona.

Summary: Reus es proposa projectar els curtmetratges europeus més reconeguts


VidaCaixa va registrar un benefici net de 155,6 MEUR durant el primer trimestre de 2020, un 1,1% més respecte al mateix període de l'exercici anterior. Segons ha indicat l'asseguradora aquest dilluns a través d'un comunicat, l'increment es deu a un major volum de recursos gestionats, a l'estabilitat del negoci d'estalvi i al bon comportament dels productes de risc. En la mateixa nota, la companyia especifica que va gestionar 89.497,6 MEUR durant el primer trimestre, un 2,7% més en comparació a les dades de l'any passat. Per altra banda, VidaCaixa va comercialitzar primes i aportacions per valor de 2.960,8 MEUR entre gener i març, un 2,2% més en termes interanuals. Tal com indica l'asseguradora, la major part del primer trimestre s'ha desenvolupat en un entorn previ la propagació del coronavirus i, per tant, l'impacte de la crisi sobre els resultats econòmics es veurà en la resta de l'any. Malgrat tot, VidaCaixa indica que la propagació del virus ja ha tingut un "impacte significatiu" pel que fa a l'increment de la volatilitat i a diverses correccions en els índexs de renda variable i en aquells actius més lligats al cicle econòmic. Alhora, però, l'empresa destaca que la seva solvència es manté en nivells "estables". Al tancament del primer trimestre, la ràtio de capital en termes de solvència II va ser del 163% sobre el capital requerit, tal com s'indica al comunicat. Segons les últimes dades publicades per l'asseguradora, VidaCaixa posseeix una quota del 36% del total de primes i del 25,6% del total de patrimoni acumulat en plans de pensions. En finalitzar el mes de març, el grup comptava amb 5,2 milions de clients a Espanya i Portugal.

Summary: VidaCaixa guanya 155,6 MEUR durant el primer trimestre, un 1,1% més respecte a l'exercici anterior


L'Associació de paraplègics i discapacitats físics de Lleida (Aspid) ha posat en marxa aquesta setmana al Pallars Sobirà el primer programa multiesportiu d'aventura adaptat a Catalunya, una innovadora proposta d'oci i lleure destinada a persones amb discapacitat física amb els esports d'aventura com a eix vertebrador. A través d'aquesta proposta nou usuaris d'Aspid amb gran discapacitat física tenen l'oportunitat de practicar entre el 7 i el 10 de juny un ampli ventall d'activitats de lleure, adquirir coneixements i habilitats noves i alhora gaudir de la companyia mútua en un ambient relaxat i lúdic, tal com ho faria qualsevol persona sense discapacitat. L'experiència ha estat possible gràcies a la donació econòmica dels Castellers de Lleida a través del projecte 'Castellers Solidaris'. Nou usuaris amb gran discapacitat física del Centre Candi Villafañe d'Aspid, persones d'ambdós sexes d'entre 16 i 65 anys, participen entre el 7 i 10 de juny en aquest programa d'esports d'aventura, que té com a marc incomparable el Pallars Sobirà (amb algun desplaçament a la Noguera). Els participants porten a terme aquestes dies activitats de tot tipus (d'aigua, aire i terra), com ara parapent a Àger, caiac a la Guingueta d'Àneu, rafting a Sort, senderisme guiat a l'Estany de Sant Maurici i observació de la natura a les Planes de Son.   L'experiència compta amb la col·laboració i el suport de les empreses d'aventura que organitzen les activitats com és el cas de Parapent Entrenúvols, MónNatura Pirineus, el Parc Nacional d'Aigüestortes i Estany de Sant Maurici, la Rafting Company i RocRoi. A més, alumnes de l'Institut IES Hug Roger III de Sort que fan el cicle d'esports de muntanyes donen assistència als usuaris d'Aspid en tot el desenvolupament de les activitats esportives de muntanya adaptades.    El Centre Candi Villafañe organitza cada any un programa de Vacances Terapèutiques, en el qual s'ofereix la possibilitat de gaudir d'unes vacances en un entorn segur i alhora inclusiu i normalitzat. No obstant, les anteriors edicions del programa han tingut un tarannà diferent, amb estades en entorns de platja i descans i activitats de lleure i culturals més tranquil·les.

Summary: Nou usuaris d'Aspid participen en el primer programa multiesportiu d'aventura adaptat que es fa a Catalunya


El Departament de Treball, Afers Socials i Famílies ha obert a la demarcació de Lleida un centre d'emergència per acollir i atendre infants i joves migrants sense referents familiars. El nou servei disposa d'un total de 30 places i se suma als sis de les mateixes característiques que ja existeixen a d'altres punts del territori català. En aquest servei, la Direcció General d'Atenció a la Infància i l'Adolescència ofereix als infants i joves migrants sense referents familiars una primera atenció. Així, s'identifica als joves i se'ls ofereix assistència jurídica, atenció psicològica, se'ls fa el primer reconeixement mèdic i s'inicien els contactes amb la família, si s'escau. Els centres d'emergència disposen d'un equip format per diversos professionals: metges, infermers, psicòlegs, juristes, traductors, intèrprets, i educadors i integradors socials. El Departament de Treball, Afers Socials i Famílies ha creat més de 2.200 places específiques per atendre l'arribada d'infants i joves migrants sense referents familiars. Actualment el sistema de protecció atén i tutela uns 2.800 infants i adolescents estrangers sense referents familiars. A la demarcació de Lleida, hi ha 290 places específiques per acollir i atendre aquests joves.

Summary: El Govern crea 30 places d'emergència a Lleida per acollir infants i joves migrants sense referents familiars


El vicepresident del Govern creu que la decisió del tribunal de drets humans d'Estrasburg sobre el ple del 9 d'octubre és "procedimental" ACN Barcelona.-El vicepresident del Govern i conseller d'Economia i Hisenda, Pere Aragonès, ha instat l'estat espanyol a decidir si està al costat dels que compleixen amb les Nacions Unides. D'aquesta manera s'ha referit en una entrevista a Els Matins de TV3 a la resolució del Grup de Treball contra la Detenció Arbitrària de les Nacions Unides que reclama la llibertat immediata d'Oriol Junqueras, Jordi Sànchez i Jordi Cuixart. "En cas que es confirmi, l'estat espanyol haurà de triar si se situa al costat dels que compleixen amb les Nacions Unides o dels que no compleixen", ha avisat. En canvi, segons Aragonès, la decisió del Tribunal Europeu de Drets Humans (TEDH) que desestima el recurs que va suspendre el ple del Parlament del 9 d'octubre és un "aspecte procedimental".

Summary: Aragonès insta l'Estat a triar si està al costat dels que compleixen amb les Nacions Unides


El moviment veïnal que reclama la gratuïtat de l'AP-7 ha plantejat als alcaldes de les Terres de l'Ebre afectats pel pas de la carretera N-340 la creació d'un front comú per oposar-se als plans del govern espanyol de construir onze rotondes en aquesta via. En una assemblea oberta a Amposta aquest dilluns a la nit, els veïns van demanar als representants municipals presents que participin també en la reunió que han sol·licitat a Madrid amb el director general de Carreteres del Ministeri de Foment, Jorge Urrecho, per manifestar-li el seu rebuig a la remodelació que l'executiu espanyol planeja per l'N-340, amb una doble contínua i limitació de velocitat al llarg de tot el tram ebrenc. Tot i criticar la construcció de rotondes com a solució global, els alcaldes admeten que en alguns casos poden resultar útils, especialment en cruïlles conflictives. Durant els pròxims dies es reuniran per tractar d'arribar a un posicionament comú per donar resposta als veïns. Tant alcaldes com veïns han valorat de forma altament positiva l'assemblea, la primera d'aquest tipus que té lloc al territori per abordar el problema, en la qual van participar una cinquantena de persones i alcaldes o representants dels ajuntaments per on passa l'N-340 –a excepció de l'Ampolla i Sant Carles de la Ràpita-. "Cadascú va expressar les seves visions i els alcaldes van poder expressar-se davant dels veïns", ha apuntat el president de la Federació d'Associacions de Veïns d'Amposta, Llorenç Navarro. Els veïns insisteixen que la construcció de les rotondes i l'establiment de la línia contínua, que no només limitat els avançaments sinó que també dificulta l'accés a moltes propietats privades, suposa "partir el territori", sense donar solucions reals ni tenir en compte les futures necessitats en infraestructures per al desenvolupament econòmic del territori. L'oposició a aquests elements la volen traslladar directament a Urrecho i, consideren, en aquest sentit, que la presència dels alcaldes en la trobada pot reforçar especialment el missatge. "Nosaltres obrim la possibilitat de fer un front comú. Que ho parlin i s'ho pensin. Els convidem a aturar una demolició: el que fan a la carretera és molt fort i ens hi hem de posar a fons", subratlla Navarro. Els representants municipals que van assistir a la trobada no van efectuar un pronunciament conjunt al respecte. De fet, existeixen opinions diverses sobre la qüestió. De moment, han anunciat que es reuniran per tractar la qüestió i decidir si envien representants i quins a la reunió amb el Ministeri de Foment. Un dels participants a l'assemblea, l'alcalde de l'Ametlla de Mar, Jordi Gaseni, va celebrar la predisposició dels veïns a actuar de forma conjunta amb els ajuntaments com a positiva, "perquè el problema el patim tots".  Des de la seva pròpia perspectiva, recorda Gaseni que la "majoria dels alcaldes" han assumit les rotondes no formen part de la solució per reduir la sinistralitat, que passaria per "l'aixecament de barreres" imminent de l'AP-7 però també, a llarg termini, d'un "gran pacte" sobre el futur del territori. Recorda també que el problema que generen aquests elements al trànsit s'agreujarà amb l'inici de les campanyes agrícoles d'hivern i el pas de tractors per la carretera. Malgrat tot, assegura entendre i respectar la posició favorable a les rotondes expressada per alguns alcaldes, que veuen com aquests elements poden convertir-se en una millora de la seguretat que els seus veïns reclamen per a algunes cruïlles conflictives. Xocolatada reivindicativa dissabte D'altra banda, els veïns tenen previst arribar el pròxim dissabte als cent talls consecutius de la carretera N-340 per reivindicar la gratuïtat de l'AP-7. Els manifestants volen celebrar una xocolatada reivindicativa que també ha de servir per mostrar la unitat del moviment veïnal i la seva voluntat de continuar reivindicant solucions reals a la sinistralitat de la carretera.

Summary: El moviment veïnal proposa als alcaldes ebrencs un front comú per rebutjar les rotondes de la N-340


El projecte per substituir les bosses de plàstic d'un sol ús per d'altres de compostables, que s'aplica a totes les cadenes de supermercats de la Seu d'Urgell i a una cinquantena de botigues de la ciutat, ha aconseguit reduir a la meitat la seva presència a la planta de compostatge que hi ha a Montferrer i Castellbò (Alt Urgell). Des de l'Agència de Residus de Catalunya (ARC), consideren que no serà necessari estendre a més municipis la prova pilot que es va implantar ara fa un any a la capital alturgellenca perquè, segons ha explicat el seu director, Josep Maria Tost, aquest pas és durà a terme "amb normalitat" abans de l'1 de gener de 2021, quan ha d'entrar en vigor el decret que prohibirà les bosses de plàstic lleugeres no compostables. El gerent de la Mancomunitat d'Escombraries de l'Urgellet, Jordi Vilaró, ha explicat que fa uns tres anys, quan des d'aquest ens van començar a repartir bosses compostables a la ciutadania, van constatar que només una cinquena part de les que arribaven a la planta de compostatge del Centre de Tractament de Residus de Benavarre eren d'aquest material i que, per tant, la resta de matèria orgànica anava dins de bosses de plàstic. Ara, el percentatge ha pujat fins al 50 per cent, gràcies al projecte per eliminar-les dels comerços de la ciutat. A més, ha assegurat que tot plegat ha permès obtenir un compost apte per l'agricultura ecològica, pel seu baix nivell de metalls pesants, quan anteriorment només es podia utilitzar a la de tipus convencional. Per la seva banda, el director de l'ARC, Josep Maria Tost, ha dit que el sector de la distribució i el comerç farà un pas "natural" cap a l'ús de bosses compostables, tenint en compte que cada cop hi ha una major consciència ambiental per part de la població. "No caldrà una Seu 2, la Seu ja ens ha donat una gran lliçó", ha afirmat per explicar que des de l'Agència no tenen previst dur a terme cap altra prova pilot a Catalunya abans de la prohibició de les bosses de plàstic lleugeres no compostables a tot l'Estat, prevista de cara al 2021. Tost també ha defensat la creació d'un marc normatiu per establir una guia a l'hora de poder transportar els productes frescos mitjançant elements reutilitzables, com ara carmanyoles. En aquest sentit, ha remarcat que s'han d'establir les condicions sanitàries que garanteixin que es pot dur a terme aquesta pràctica sense que pugui comportar cap mena de risc per als consumidors. Els resultats del projecte, que tenia com a objectiu millorar el cicle de la matèria orgànica tot reduint-ne els plàstics dins la recollida selectiva d'aquesta fracció, s'ha presentat en el marc de la Setmana Europea de la Prevenció de Residus i tot just un any després de la seva implantació a la capital alturgellenca, que es va convertir en la primera ciutat catalana a substituir les bosses de plàstic d'un sol ús per d'altres de compostables.

Summary: L'eliminació de les bosses de plàstic a la Seu d'Urgell redueix en un 50% el nombre que arriba a la planta de compostatge


El Departament de Treball, Afers Socials i Famílies, a través del Servei Públic d'Ocupació de Catalunya (SOC), ha destinat 12,4 milions d'euros al nou programa 30 Plus per a la reinserció de persones desocupades de 30 a 45 anys i amb baix nivell formatiu. Cadascuna de les persones que participin en aquest programa rebrà experiència professional mitjançant un contracte, podran adquirir competències i formació vinculada al contracte de treball, i també disposaran de l'orientació i acompanyament en el procés de contractació i formació. Les entitats beneficiàries de les subvencions atorgades pel SOC, ajuntaments o els seus organismes autònoms, organitzacions empresarials i sindicals més representatives, empreses, i entitats sense ànim de lucre, seran les encarregades de portar a terme les actuacions ocupacionals.   El Departament ha indicat que les actuacions són de prospecció i assessorament d'empreses per aconseguir contractes laborals per les persones participants en el programa 30 Plus; orientació i acompanyament de les persones en el procés de formació i contractació; formació vinculada al contracte de treball, i actuacions d'experiència professional mitjançant contracte laboral.   Respecte a l'actuació d'experiència professional per contracte laboral, la persona participant en el Programa 30 Plus serà contractada amb una durada mínima de sis mesos i rebrà el salari corresponent al contracte realitzat, segons estableixi el conveni de sector o d'empresa.

Summary: El Govern destina 12,4 MEUR al nou Programa 30 Plus de reinserció de desocupats de 30 a 45 anys


Aquest dilluns 3 de setembre es restablirà el servei de la línia 2 del servei de metro de Barcelona al tram entre les estacions Paral·lel i Universitat, suspès des del 30 de juliol per treballs de millora de la infraestructura de la via. Segons ha informat TMB (Transports Metropolitans de Barcelona), des de les 5 del matí els trens tornaran a circular amb normalitat entre tots dos extrems de la línia, de Paral•lel a Badalona Pompeu Fabra i a la inversa, tal com estava previst. D’altra banda, aquest dilluns també reobrirà l’estació Penitents de la línia 3 de metro, que ha estat fora de servei des del passat 30 de juliol per la renovació de les escales mecàniques que comuniquen els diferents nivells de l’estació, dins del pla de modernització d’aquests elements a la xarxa de metro que porta a terme TMB. Els treballs a Penitents han permès substituir quatre de les sis escales mòbils de l’estació, que estaven obsoletes després de 33 anys. Les obres han consistint en desmuntar i repartir en volums reduïts els elements de les escales perquè poguessin sortir cap al carrer i s’hi poguessin entrar les noves. El moviment dels trams d’escales, eines i maquinària pesant era incompatible amb el trànsit de passatgers, apunta TMB.  A partir de dilluns, les noves escales estaran en fase de muntatge i, per tant, encara no podran funcionar, tot i que l’estació ja estarà oberta. Igualment faltarà substituir les altres dues escales, una nova fase de l’obra que es farà compatible amb el servei.

Summary: Aquest dilluns es restableix el servei de la línia 2 de metro entre Paral·lel i Universitat


El tribunal els imputa un delicte consumat contra la propietat industrial i venda ambulant ACN Barcelona.-L'Audiència de Barcelona ha condemnat quatre manters a una multa de 120 euros i un cinquè a una de 240, ja que és reincident. El tribunal els imputa un delicte consumat contra la propietat industrial i venda ambulant. Ara bé, argumenta l'escassa quantitat del benefici obtingut i nega que formin cap organització criminal. Dos més queden absolts. Els condemnats vivien junts però treballaven de forma individual al centre de Barcelona. L'Audiència rebutja l'expulsió, perquè les penes imposades no són de presó, i subratlla que són persones amb un "cert arrelament al país", ja que la majoria porta algun temps a Espanya i parla l'idioma. A més, recull el testimoni del Sindicat de Manters, que assegura que estan en contacte amb l'Ajuntament de Barcelona per normalitzar la seva activitat i crear una marca pròpia.

Summary: L'Audiència de Barcelona condemna cinc manters a una multa d'entre 120 i 240 euros


El Govern ha acordat aquest dimarts prorrogar el contracte programa entre l’Administració de la Generalitat de Catalunya i l’Entitat Autònoma del Diari Oficial i de Publicacions (EADOP), així com el conveni marc per a la prestació de serveis editorials i comercialització de publicacions que efectuï aquesta Entitat per compte de l’Administració de la Generalitat de Catalunya. La vigència del contracte actual finalitzava aquest 2015. L’ajornament, per a un any més, és conseqüència de la impossibilitat de presentar els pressupostos de la Generalitat per al 2016 al Parlament de Catalunya.

Summary: Pròrroga del contracte programa amb l’Entitat Autònoma del DOGC


Un assaig clínic ha constatat que els pacients ingressats amb Covid19 greu i afectació de pulmó que han estat tractats amb Remdesivir s'han recuperat més ràpid que pacients similars tractats amb placebo. Es tracta d'un antiviral dissenyat inicialment contra l'ebola, i és la primera vegada que es demostra l'eficàcia d'un fàrmac en humans contra el coronavirus. L'estudi 'Adaptive COVID-19 Treatment Test' ha analitzat la reacció de 1.063 pacients dels Estats Units, Europa i Àsia des del 21 de febrer. L'assaig l'ha impulsat l’Institut Nacional d’Al·lèrgies i Malalties Infeccioses dels Estats Units (NIAID) dels Instituts Nacionals de Salut (NIH). A l'estat espanyol, l'ha coordinat el Servei de Malalties Infeccioses de l’Hospital Germans Trias. Els resultats preliminars de l'estudi –amb participació de 68 hospitals- indiquen que els pacients que van rebre Remdesivir van tenir un temps de recuperació un 31% més ràpid que els que van rebre placebo (p

Summary: Constaten per primer cop l'eficàcia d'un tractament farmacològic de la covid-19 en humans


El ministre espanyol d'Economia, Luis de Guindos, ha augurat un creixement a Espanya per sobre del 2,5% si la "normalització" a Catalunya continua. En aquest sentit s'ha mostrat "convençut" que la xifra donada per l'FMI aquest mateix dilluns, que ha rebaixat una dècima la previsió de creixement d'Espanya fins al 2,4%, se superarà. Preguntat per la rebaixa que ha fet l'organisme internacional pels "efectes d'una major incertesa política", el ministre ha reconegut dos moments "d'impacte" en l'economia catalana. Segons ell l'octubre va ser "molt dolent" mentre que a partir de l'aplicació del 155 "s'ha aconseguit una recuperació relativament important". "La normalitat ha tornat des del punt de vista econòmic, Per tant, això continuarà així, espero que continuï així", ha afegit. A la sortida de l'Eurogrup, De Guindos també ha valorat quant a les previsions de l'FMI que tot i que "una dècima no és el més important", de la mateixa manera que pronostica una reducció pel 2018, l'organisme millora en una dècima les previsions per al 2019.

Summary: De Guindos augura un creixement a Espanya per sobre del 2,5% "si la normalització a Catalunya continua"


El moviment ciutadà que reclama unes "pensions dignes" farà un 'reset' i reprendrà l'activitat al setembre amb més mobilitzacions ACN Barcelona.-Centenars de persones han tornat a sortir al carrer a Barcelona per reclamar unes pensions dignes i denunciar la postura del govern espanyol en aquesta matèria. Convocats pel moviment conegut com a 'Marea Pensionista', els manifestants s'han concentrat a la plaça de la Catedral i han iniciat una marxa en direcció la plaça de Sant Jaume. Un dels portaveus, Domiciano Sandoval, ha assenyalat als mitjans que, malgrat l'acord assolit per el PP i el PNB per tirar endavant els Pressupostos Generals de l'Estat (PGE) i que contemplaven, entre d'altres, un augment de les pensions en un 1,6% enguany i l'ajornament fins al 2023 de l'entrada en vigor del Factor de Sostenibilitat, aquestes mesures no solucionen "absolutament res" i que les mobilitzacions seguiran. Marea Pensionista encara ara un període de reflexió i reorganització i reprendrà les accions reivindicatives a partir del setembre.

Summary: La Marea Pensionista es mobilitza novament convençuda que el pacte PP-PNB pels PGE "no soluciona absolutament res"


La farmacèutica Ferrer ha anunciat aquest dijous que ha arribat a un "acord definitiu" per adquirir l'empresa nord-americana Alexza Pharmaceuticals, una companyia amb seu a Silicon Valley que desenvolupa productes per els trastorns del sistema nerviós central. En un comunicat, l'empresa catalana ha detallat que pagarà 0,9 dòlars per cada acció d'Alexza i que, a més, pot arribar a pagar 35 milions de dòlars als accionistes si s'aconsegueixen determinats objectius vinculats als ingressos. S'espera que aquesta operació es tanqui durant el segon trimestre d'aquest 2016. Segons els termes de l'acord, la farmacèutica catalana iniciarà una oferta pública per adquirir totes les accions en circulació d'Alexza a 0,9 dòlars per acció en efectiu. "Un cop hagi acabat amb èxit l'oferta, Ferrer adquirirà les accions restants a través d'una fusió en segona fase, al mateix preu i amb l'obligació de fer els mateixos pagaments en efectiu contingents que es fan als accionistes pel procés de licitació de les seves accions en l'oferta de compra", ha detallat la companyia catalana en el comunicat. La consumació de l'oferta de compra està subjecta a diverses condicions, incloent-hi una oferta mínima d'un nombre d'accions d'Alexza que, sumades a les accions que ja controla Ferrer, representa una majoria de les accions en circulació. El conseller delegat de Ferrer, Jordi Ramentol, ha assegurat que estan "encantats de què Alezxa, la companyia que va desenvolupar la loxapina inhalada amb la tecnologia Staccato, sigui part de Ferrer". "Creiem fermament que la tecnologia Staccato pot ajudar a canviar la vida dels pacients amb transtors mentals i neurològics, i al mateix temps que ajudarà als professionals de la salut a millorar la seva gestió en un context sanitari cada vegada més digitalitzat i personalitzat", ha afirmat.

Summary: Ferrer arriba a un acord definitiu per adquirir l'empresa americana Alexa Pharmaceuticals


Els dos ocupants d'una moto han resultat ferits, un d'ells de gravetat, en un accident a la C-15 a l'altura de Vilanova i la Geltrú. Segons el Sistema d'Emergències Mèdiques (SEM), l'avís del sinistre s'ha rebut a les 16.43 hores al punt quilomètric dos en sentit sud, on el vehicle de dues rodes s'ha accidentat per causes que es desconeixen. A causa de l'impacte ha resultat ferit greu un home de 50 anys i una dona de 39 anys ha quedat ferida de poca gravetat. Tots dos han estat evacuats a l'Hospital de Bellvitge. El sinistre ha obligat a tallar la C-15 des de les cinc de la tarda. Fins al lloc s'hi han desplaçat cinc patrulles dels Mossos d'Esquadra i dues ambulàncies del SEM.

Summary: Dos ferits, un d'ells de gravetat, en un accident de moto a la C-15 a Vilanova i la Geltrú


L'Audiència Nacional ha decretat presó incondicional per a la jove de Palamós (Baix Empordà) de 21 anys detinguda dimarts per dur a terme activitats d'autradicalització, captació, reclutament i enviament de jihadistes a zones de conflicte. La detinguda ha passat a disposició judicial aquest dijous i el jutjat instructor li atribueix un delicte d'integració a organització terrorista. La causa continua sota secret de sumari. Segons fonts de la lluita antiterrorista, la dona –de nacionalitat espanyola i nascuda al municipi- formava part d'una xarxa d'individus afins a DAESH que havien estat detectats pels serveis d'intel·ligència internacionals fa dos anys. De fet, en la detenció va resultar fonamental la participació de l'FBI.  Durant el període de màxima activitat de reclutament i difusió de continguts radicals, DAESH va establir una rigorosa i intensa campanya dirigida a col·lectius femenins per concretar el seu desplaçament a zones de conflicte. En el cas de la detinguda a Palamós, la noia es va radicalitzar en els darrers dos anys de forma autodidacta mitjançant el consum de propaganda jihadista. En el cas de la detinguda a Palamós, el procés de radicalització es va produir de forma gradual i va sucumbir a les severes exigències del salafisme, tant en la manera de vestir com en el progressiu aïllament de la seva activitat pública de forma "alarmant". La detenció de persones amb qui se la relacionava va fer que la jove prengués noves mesures de seguretat que impedien rastrejar les seves activitats. Segons la investigació, l'arrestada pertanyia a grups tancats dedicats a manipular la voluntat d'altres dones amb l'objectiu que es desplacessin a zones de conflicte. Concretament, ho feia destacant els avantatges de desplaçar-se a la regió i hi introduïen continguts violents, en què hi apareixien execucions i accions bèl·liques.

Summary: Presó incondicional per a la jove de Palamós detinguda per captar, reclutar i enviar jihadistes a zones de conflicte


El Festival Internacional del Circ Elefant d’Or penjarà a Facebook la retransmissió íntegra dels tres espectacles finalistes de la seva 9a edició, celebrada al febrer a Girona. Amb la voluntat d’oferir contingut audiovisual cultural i inèdit durant el confinament, Circus Arts Foundation –la promotora del Festival- proposa per aquest cap de setmana gaudir amb els espectacles 'Blau', 'Vermell' i 'Or', el divendres, dissabte i diumenge a dos quarts de sis de la tarda, respectivament. D'altra banda, la Fundació ha informat que el projecte Circusland, el Palau International de les Arts del Circ a Besalú, ha de posposar la seva obertura prevista pel mes de maig.

Summary: El Festival Internacional del Circ Elefant d’Or penjarà sencers els tres espectacles de la seva 9a edició


La presidenta del Parlament, Carme Forcadell, ha demanat aquest dilluns empara a la magistrada del Tribunal Superior de Justícia de Catalunya (TSJC) que instrueix la causa contra ella, Maria Eugènia Alegret, perquè garanteixi la seva inviolabilitat parlamentària com a diputada. Segons fonts jurídiques, en un al·legat inicial, Forcadell ha recordat que els tribunals han de garantir la inviolabilitat dels parlamentaris per garantir, alhora, la divisió de poders, però Alegret no ha respost la petició. La secretària primera de la Mesa del Parlament, Anna Simó, també s'ha referit a aquest aspecte, i, com Forcadell, ha considerat que el procediment judicial contra la majoria de membres de l'òrgan rector de la cambra catalana fa perillar la divisió de poders. A més, la presidenta ha assegurat que no van "transgredir" cap sentència ni interlocutòria del Tribunal Constitucional (TC). Forcadell i Simó han entrat al Palau de Justícia poc abans de les 9 del matí, acompanyats de nombrosos polítics sobiranistes i aclamats per centenars de simpatitzants independentistes. Totes dues només han respost al seu advocat, i per això cada interrogatori, d'una quinzena de preguntes, ha durat uns 20 minuts aproximadament. Ni Simó ni Forcadell han respost a Alegret o al fiscal del cas, Francisco Bañeres, així com tampoc als altres advocats defensors. A preguntes del seu lletrat, tant Forcadell, que ja va declarar com a investigada per permetre el juliol passat la votació de les conclusions de les conclusions de la comissió del procés constituent, com Simó, s'han referit a les funcions de la mesa. Així, han recordat que la votació d'una resolució a favor del referèndum unilateral, en el marc del debat de política general del passat mes d'octubre, es va fer perquè han de tramitar totes les propostes de resolució que tinguin a veure amb el que s'ha parlat durant el debat. En aquell cas, el president de la Generalitat, Carles Puigdemont, va al·ludir diverses vegades al referèndum, fos pactat o unilateral. Així, han defensat que la proposta de resolució no té a veure amb cap acte administratiu o parlamentari anterior, sinó que procedeix directament del debat de política general. Així, han evidenciat que si el president de la Generalitat pot parlar del referèndum durant el debat parlamentari, la Mesa no pot impedir que se'n parli en una resolució dels grups i que l'òrgan de govern de la cambra ha de fer un control "formal" dels escrits, però no sobre el seu contingut. No obstant això, fonts jurídiques han recordat que l'article 37.3.d del Reglament del Parlament estableix que una de les funcions de la Mesa és "qualificar" els escrits i documents parlamentaris i acceptar-ne o no l'admissió a tràmit. Igualment, Forcadell i Simó han explicat que el Lletrat Major del Parlament va presentar un escrit un cop ja s'havia decidit admetre a tràmit la resolució, en el qual recordava la sentència i interlocutòries del TC declarant il·legal el referèndum. No obstant això, van seguir admetent a tràmit la resolució a favor del referèndum unilateral, cosa que, segons elles, no va suposar "transgredir" cap sentència o interlocutòria del TC. El proper divendres dia 12 està prevista la declaració del vicepresident primer de la Mesa, Lluís Corominas, i de la secretària quarta, Ramona Barrufet. A més, l'advocat de Forcadell i Simó està pendent de la resolució de recursos per arxivar la causa al·legant la inviolabilitat parlamentària.

Summary: Forcadell demana a la magistrada del TSJC empara per garantir la seva inviolabilitat


Els Mossos d'Esquadra busquen un lladre que va assaltar una veïna de Flaçà (Gironès) quan la dona es trobava sola a casa, la va colpejar i la va agredir sexualment. El delinqüent va aprofitar que la porta que donava al pati estava oberta per accedir a l'habitatge i va sorprendre la dona per darrere quan es trobava asseguda al sofà. Li va posar un ganivet al coll, li va exigir diners i la va colpejar. A més, també va agredir-la sexualment. El lladre, un home d'origen subsaharià, va marxar del domicili emportant-se un botí d'entre 50 i 60 euros i el telèfon mòbil de la víctima. El delinqüent va fugir a peu camps a través, mentre la policia el perseguia, i va aconseguir despistar els Mossos d'Esquadra posant-se en una riera. L'Àrea d'Investigació Criminal (AIC) dels mossos ha obert una investigació i treballa per localitzar-lo.  Nou assalt violent a les comarques gironines. Els fets, que han transcendit avui, van tenir lloc dijous de la setmana passada a la tarda, en un habitatge situat al carrer Caterina Albert de Flaçà. A la casa hi viu un matrimoni i, en aquells moments, la dona es trobava sola al domicili. El lladre, un home de raça negra, va entrar a l'habitatge aprofitant que la porta que dona al pati posterior estava oberta. L'home, que anava armat amb un ganivet, va actuar amb inusitada violència contra la víctima, que té uns 60 anys.  El delinqüent va sorprendre-la per darrere quan es trobava asseguda al sofà. Li va posar el ganivet al coll, la va amenaçar i li va exigir que li entregués diners i objectes de valor. El lladre va colpejar la víctima –l'agressió li va deixar morats- i també va agredir-la sexualment. Al cap d'una estona, va marxar emportant-se entre 50 i 60 euros i també va agafar el telèfon mòbil de la víctima. Quan els Mossos d'Esquadra van rebre l'avís del robatori, van muntar un dispositiu i van aconseguir localitzar-lo. El lladre havia marxat corrents camps a través, aprofitant que la casa es troba allunyada del nucli de Flaçà. La policia el va començar a perseguir, però l'home va aconseguir despistar-los posant-se dins una riera.  L'Àrea d'Investigació Criminal (AIC) dels Mossos d'Esquadra ha obert una investigació i treballa per localitzar-lo.  Segon cas en pocs dies El robatori a Flaçà va tenir lloc just un dia i mig abans que a la demarcació hi hagués un altre assalt amb violència. En aquest cas, les víctimes van ser els propietaris del restaurant Estanc Nou d'Estanyol. El matrimoni es trobava dormint al seu habitatge, situat al pis de dalt del negoci, quan quatre encaputxats armats amb pistoles van irrompre al domicili. Els lladres, que parlaven amb accent sud-americà, van entrar a la casa forçant una finestra. Van lligar el matrimoni i el van deixar tancat en una de les habitacions. Després, van regirar l'habitatge i es van endur joies i dos sobres amb diners (en total, entre 6.000 i 7.000 euros).

Summary: Un lladre armat amb un ganivet assalta una veïna de Flaçà a casa seva, la colpeja i l'agredeix sexualment


El Ministeri de l'Interior ha decidit mantenir el nivell 4 d'alerta antiterrorista després de reunir aquest dijous durant més de cinc hores la Mesa de Seguiment del Nivell d'Alerta Antiterrorista, un òrgan que aglutina els responsables de la lluita contra el terrorisme de la Guàrdia Civil, la Policia i el Centre Nacional d'Intel·ligència (CNI) i al què avui han assistit també els màxims representants dels Mossos d'Esquadra i l'Ertzaintza. Per part dels Mossos hi ha estat present el comissari en cap dels Mossos, Josep Lluis Trapero. També hi han assistit els responsables del Centre estatal d'Investigació contra el Terrorisme i el Crim Organitzat (CITCO). Fonts del Ministeri han destacat "l'excel·lent col·laboració" entre els cossos policials espanyols, basc i català en la coordinació en la lluita contra l'islamisme radical. (S'ha afegit la valoració del Departament d'Interior) L'executiu espanyol ha llançat aquest dijous diverses crides a la tranquil·litat alhora que manté activat el penúltim nivell d'alerta antiterrorista, que implica que és "molt probable" la comissió d'un atemptat i activa controls estrictes a infraestructures crítiques (com ports, aeroports, estacions i zones concorregudes), a més d'un increment de la presència policial als carrers. El Ministeri de l'Interior ja va activar el nivell 4 abans de l'estiu en resposta als atemptats de França i Tunis del juny. La reunió d'aquest dijous ha servit per coordinar els esforços de tots els cossos policials en aquest desplegament i per desplegar els protocols específics en l'àmbit de les competències de cada cos. Els Mossos hi han assistit per primera vegada encapçalats pel seu comissari en cap, Josep Lluis Trapero. El govern espanyol ha atès d'aquesta manera la petició que havia fet el conseller d'Interior, Jordi Jané, sobre la necessitat que els Mossos assistissin a la trobada perquè el cos té dades sobre la matèria. Després de la trobada, des del Departament d'Interior de la Generalitat s'ha valorat que la reunió "de treball" ha estat "positiva" i "intensa". En paral·lel, el president del govern espanyol, Mariano Rajoy, ha llançat un missatge "de tranquil·litat", perquè tot i que "ningú està fora de perill que pugui passar alguna cosa", en aquest moment "podem estar tranquils". "Podem confiar en l'eficàcia sobradament demostrada dels Cossos i Forces de Seguretat, la Guàrdia Civil i els serveis d'intel·ligència" que són "gent amb experiència que sap què cal fer i que ha lliurat moltes batalles en la lluita contra el terrorisme", ha dit.

Summary: ACTUALIZACIÓ:Interior manté el nivell 4 d'alerta antiterrorista després de la reunió amb els Mossos i l'Ertzaintza


La direcció general d'Igualtat del Departament de Treball, Afers Socials i Famílies ha mulat amb 417,34 euros el professor de l'Institut Gili i Gaya de Lleida que el passat mes de juny va dir durant una classe de Filosofia a alumnes de 4rt d'ESO que ser homosexual era antinatural. Segons ha avançat el diari Segre i confirmat l'ACN a través de fonts del Departament, s'ha resolt l'expedient obert al professor aplicant-li una sanció administrativa per una ''infracció lleu'' que ha suposat la vulneració de la llei 11/2014 que garanteix els drets del col·lectiu LGTBI. En concret, l'article 34 d'aquesta llei que considera una infracció portar a terme actes que comportin aïllament, rebuig o menyspreu públic, notori i explícit de persones a causa de l'orientació sexual, identitat, o expressió de gènere. Les paraules d'aquest professor, que van ser enregistrades a través d'un telèfon mòbil, van tenir el seu origen en un debat sobre l'amor i el professor en qüestió s'hi va referir només en la relació afectiva entre un home i una dona. Un alumne li va preguntar sobre l'amor entre persones de mateix sexe i va ser aleshores quan el professor li va respondre que l'homosexualitat era antinatural i ho va comparar amb ser coix o borni. També va dir que l'homosexualitat no hauria d'existir i que s'està imposant la creença que cal respectar els homosexuals.  Els comentaris van generar protestes entre els alumnes, que van abandonar l'aula, i també una allau de reaccions i concentracions de rebuig per part de diverses associacions i estaments com Colors de Ponent, que va interposar la denúncia davant la direcció general d'Igualtat. El professor, de 64 anys, va acceptar les irregularitats que havia comès i va demanar perdó als estudiants.

Summary: Multa de 417 euros per al professor del Gili i Gaya de Lleida que va dir a classe que l'homosexualitat era antinatural


La Guàrdia Civil i els Mossos d'Esquadra han acabat l'escorcoll a la carnisseria familiar on treballava el detingut a Vinaròs (Baix Maestrat) com a suposat col·laborador logístic de la cèl·lula gihadista que va perpetrar els atemptats de Barcelona i Cambrils (Baix Camp). L'operatiu policial ha acabat després de més de quinze hores d'escorcolls, primer al domicili on el detingut vivia amb els seus oncles i després a la carnisseria familiar on hi treballava, a l'avinguda Llibertat de Vinaròs. L'escorcoll al comerç ha durat unes quatre hores, i ha generat força expectació entre el veïnat i comerços del voltant. La Guàrdia Civil ha comptat amb gossos ensinistrats per detectar explosius, agents TEDAX, i policia científica per dur a terme els llargs escorcolls tant al domicili com a la carnisseria. Segons les investigacions policials, el jove de 24 anys hauria facilitat documentació, algun vehicle i la logística necessària per adquirir alguns components necessaris per fer els explosius que preparaven al xalet d'Alcanar (Montsià). El municipi de Vinaròs està a només 15 quilòmetres de la casa on preparaven els explosius pels atemptats de Barcelona. Al jove se'l vincularia amb l'imam de Ripoll, que va morir en l'explosió de la casa d'Alcanar. La Guàrdia Civil ha traslladat el jove, que ha presenciat tots els escorcolls, a dependències policials.  L'escorcoll a la carnisseria familiar ha començat a les tres de la tarda i ha acabat passades les set.

Summary: Acaba l'escorcoll a la carnisseria de Vinaròs on treballava el detingut per col·laborar amb els atemptats terroristes


Els tècnics d'Adif continuen treballant per reparar l'avaria i no hi ha previsió per al restabliment del servei ACN Barcelona.-Renfe calcula que el sabotatge d'aquest dilluns a primera hora per la visita a la línia d'AVE entre Girona i Figueres acabarà afectant 14 trens –set per sentit- i uns 2.000 viatgers, segons ha informat la companyia. L'acció s'ha dut a terme aquesta matinada en protesta per la visita dels reis a Catalunya i ha consistit en la crema d'objectes a la via, amb afectació a la catenària i a la fibra òptica, motiu pel qual ha quedat malmès el sistema de senyalització. Els tècnics d'Adif continuen a la zona intentant reparar l'avaria i encara no poden donar una previsió per al restabliment del servei. Mentrestant, els trens poden circular entre Barcelona i Girona i viceversa, però no poden continuar cap a l'Alt Empordà. Per ara, els viatgers des de Figueres o cap a Figueres són encaminats a Regionals o se'ls ofereix un servei per carretera fins a destinació, en funció del cas. Pel que fa als trens internacionals, els que uneixen Paris amb Barcelona, els TGV s'aturen a Perpinyà i els usuaris continuen el seu trajecte cap a Figueres, Girona i Barcelona en bus. Per al servei entre Barcelona i Marsella, els viatgers es desplacen en regional fins a Figueres i d'allà en busos a Perpinyà, on ja podran continuar en TGV. Segons Renfe, si puntualment és necessari es modificarà alguna d'aquestes operatives. La companyia assegura que treballa per garantir la mobilitat als viatgers per minimitzar els retards i que es manté informats als usuaris. L'avaria ja no ha permès al primer tren del dia des de Figueres cap a Barcelona, previst per dos quarts de set del matí i que s'havia recuperat fa pocs dies després del confinament per donar servei als viatgers que desplacen a la capital catalana per motius laborals, ja no ha pogut efectuar la seva sortida. Per la seva banda, Protecció Civil de la Generalitat manté activada al prealerta del Ferrocat.

Summary: Renfe calcula que el sabotatge a la línia de l'AVE entre Girona i Figueres afectarà 14 trens i uns 2.000 viatgers


El diputat del PPC al Parlament Santi Rodríguez ha reclamat al president de la Generalitat, Quim Torra, que convoqui eleccions a Catalunya. "No és hora de remodelar el Govern sinó de canviar de Govern", ha dit aquest dijous després que Torra hagi cessat els consellers d'Interior, Miquel Buch; Empresa, Àngels Chacón, i Cultural, Mariàngela Vilallonga, i els hagi substituït per Miquel Sàmper, Ramon Tremosa i Àngels Ponsa. Per al popular, "aquest Govern està esgotat, tal com va dir Torra el mes de gener", i el relleu d'aquest dijous "l'únic que fa és allargar l'agonia d'aquest govern". A més, ha qüestionat el perfil dels nous consellers. Rodríguez creu que Tremosa "no ajuda en res a generar la confiança que necessiten les empreses catalanes" i que Ponsa suposa "un nou menyspreu amb canvis constants de direcció política en el pitjor moment per al sector. En el cas de Sàmper, ha confiat que els coneixements de dret del futur conseller "es vegin reflectits en l'escrupolós compliment de la legalitat davant de l'increment de la delinqüència i desautoritzant les manifestacions previstes per la Diada".

Summary: El PPC reclama eleccions a Torra: "No és hora de remodelar el Govern sinó de canviar de Govern"


La presidenta del Parlament de Catalunya, Carme Forcadell, ha desvinculat la política catalana de l’espanyola i ha assegurat que “els partits polítics espanyols s’han de preocupar que hi hagi govern a Espanya” i “nosaltres en què vagi bé Catalunya”. En una visita a l’Espluga de Francolí (Conca de Barberà), Forcadell ha qüestionat que un “ministeri de la Plurinacionalitat”, plantejat pel líder de Podem divendres, pugui gestionar un referèndum per a Catalunya. “Podem havia dit que faria el referèndum; no sé si ara no fan el referèndum i ho ha traspassat a aquesta cartera de Plurinacionalitat”, ha afirmat. De totes maneres, la presidenta de la cambra catalana ha insistit que “és una proposta de partits polítics espanyols” i que a Catalunya estan “treballant per un país millor”.

Summary: Forcadell: “Els partits espanyols s’han de preocupar que hi hagi govern a Espanya i nosaltres que vagi bé Catalunya”


El Departament d'Economia, liderat per ERC, està estudiant abaixar el tram autonòmic de l'IRPF a les persones que cobren menys de 17.707 euros i apujar-lo als que en guanyen més de 100.000, tal com ha avançat 'El Periódico' i ha confirmat l'ACN de fonts del Govern. Segons un document amb què treballa la conselleria i al qual ha tingut accés l'ACN, actualment els contribuents catalans que cobren 80.000 euros o menys, paguen més IRPF que la mitjana estatal. En canvi, l'impost de les rendes superiors als 90.000 euros està per sota d'aquesta mitjana. Ara el tipus impositiu per als que guanyen menys de 17.707 euros a Catalunya és el més elevat de l'Estat, del 12%, davant del 10,06% de mitjana espanyola.

Summary: Economia estudia abaixar l'IRPF als que cobren menys de 17.000 euros i apujar-lo als que en guanyen més de 100.000


Després de tres anys de gira amb l'espectacle 'Free Bach 212', La Fura dels Baus trenca silenci discogràfic gravant en disc aquesta fusió de música barroca, electrònica i flamenc. Un espectacle fet amb l'ensemble barroc Divina Mysteria, la mezzosoprano Eulàlia Fantova, el baríton Joan Garcia Gomà i la cantaora Mariola Membrives. 'Free Bach 212' (Audiovisuals de Sarrià) és el quinzè disc de La Fura, que no entraven a l'estudi de gravació des del 2002 amb 'XXX'. "És la primera vegada que hi ha una relació tan intensa entre música barroca, electrònica i flamenc. És el disc que em defineix i explica la meva trajectòria", ha dit aquest dimarts el director artístic de La Fura dels Baus, Miki Espuma, en la presentació de l'àlbum a la sala Jamboree. "Hem creat una relació màgica", ha assegurat Espuma sobre la fusió del disc 'Free Bach 212'. Es tracta d'una interpretació lliure de la partitura original de la 'Cantata dels Pagesos' de Johann Sebastian Bach. Per això el títol de l'espectacle, i ara de l'àlbum que ha sortit aquest abril, "no és gens gratuït", avança el codirector del concert-performance, David Cid. "Per mi Bach és el music més perfecte", sentencia, en referència a la "llibertat d'interpretació" que permet la seva cantata. "Escoltes a Bach, ve electrònica i no passa res, torna a flamenc, i se'n torna a Bach", ha explicat Cid sobre els interludis que s'intercalen en les peces.  La Fura ha volgut immortalitzar aquesta fusió als estudis de David Casamitjana (Espai Sonor Montoliu), després d'una vintena de funcions els últims tres anys per diverses localitats de Catalunya, Espanya i Europa. A territori europeu, a més de Zagreb (Croàcia) i Viterbo (Itàlia), viatjaran properament a Florència, la ciutat sueca d'Uppsala i Brussel·les. Pel fundador de La Fura, Miki Espuma, es tracta d'un disc "molt curiós" pel fet de compartir escenari amb un ensemble barroc, una cantant de flamenc o un ballarí com Miguel Ángel Serrano. "És un espectacle molt positiu, molt alegre i optimista, que parla de l'amor, de política i sobretot de cervesa", ha dit el seu ideòleg. I és que anomenant-se 'Miki Espuma', tenia una "assignatura pendent", i per això el concert finalitza amb una festa i molta cervesa.  "És un llibret de bastanta actualitat. És un poble de la Saxònia que fa un homenatge al recaptador d'impostos, com si ara féssim un homenatge al Montoro i companyia", ha explicat el codirector, David Cid. Aleshores "ironitzaven, li feien la pilota i al final se'l carreguen". Tot, doncs, acaba amb celebració i cervesa. El director musical Pavel Amilcar, qui toca també el violí a l'ensemble Divina Mysteria, destaca la barreja d'estils que es permetia Bach en l'obertura de la cantata. "Si ell barrejava elements distants, nosaltres ho hem traslladat a aquest discurs contemporani amb l'electrònica i la intenció flamenca", ha explicat Amilcar.  Una de les solistes, la mezzosprano Eulàlia Fantova, ha confessat que, "com a puritana de Bach", primer es va "espantar". "Però després ha estat un dels projectes amb més aprenentatge que he fet. Si tothom fusiona respectant l'espai de l'altre, acaba passant això", ha celebrat la cantant.

Summary: La Fura dels Baus porta en disc l'espectacle 'Free Bach 212' en què fusiona música barroca, electrònica i flamenc


Air Nostrum tornarà a connectar els aeroports de Barcelona i València a partir del pròxim 26 de març després de cinc anys sense vols regulars entre les dues ciutats. Així ho ha anunciat als mitjans el president d’Air Nostrum, Carlos Bertomeu, en una compareixença conjunta amb el president de la Generalitat Valenciana Ximo Puig després de la reunió que han mantingut aquest dilluns. La recuperació de la línia aèria és fruit del conveni de col•laboració signat entre el govern valencià i la companyia amb l’objectiu de reforçar la proposta turística del País Valencià en el mercat estatal.

Summary: Barcelona i València tornaran a estar connectades per avió a partir del pròxim 26 de març


El Jutjat d’Instrucció número 8 de Vilanova i la Geltrú pren declaració aquest dilluns als familiars directes de la nena de 13 anys morta a principis de juny presumptament a mans d’un veí dels seus avis. Precisament, la magistrada ha citat a declarar com a testimonis a partir de les 10 h els avis de la menor, així com també els pares i el germà, per tal d’esclarir com es va produir el crim. Al llarg d’aquesta jornada, la jutge també ha citat diversos veïns de la zona on van ocórrer els fets del 4 de juny. Aquella tarda, la menor era a casa els avis i baixava per l’escala de l’edifici perquè el seu pare l’esperava a la porta. La nena, però, no va arribar a sortir al carrer i poques hores més tard apareixia morta a casa d’un veí del mateix bloc on viuen els seus avis. L’home va ser detingut la mateixa nit i és en presó preventiva acusat de delictes contra la vida, agressió sexual i detenció il•legal. Inicialment, l’acusat va assegurar que no recordava res d’aquella tarda i va negar la possibilitat d’haver matat la nena. Ara fa deu dies, però, l’home va demanar declarar de nou davant la jutge. Durant prop de tres hores, va explicar que sí recordava haver-la matat i va relatar que l’havia confós amb un lladre, assegurant que la menor havia entrat al pis per iniciativa pròpia perquè ell s’havia deixat la porta de casa oberta per un descuit. Segons va explicar, la va agafar pel coll per defensar-se, perquè es pensava que era un intrús que el volia agredir, sense adonar-se que era una criatura de 13 anys. Al mateix temps, l’home va dir que va atacar-la perquè va entrar en “pànic” per culpa del consum de drogues. Amb tot, a mitjans de juny ja havien declarat davant la jutge diversos testimonis que havien negat que l’home denotés símptomes d’haver consumit alcohol o drogues.

Summary: Declaren davant la jutge els familiars de la nena de 13 anys de Vilanova presumptament morta per un veí dels seus avis


L'Ajuntament de Girona ha reprès relacions amb la delegació del govern espanyol, trencades després de l'1-O quan Enric Millo era delegat. L'alcaldessa de Girona, Marta Madrenas, i la nova delegada de l'Estat, Teresa Cunillera, s'han reunit aquest dimarts a l'ajuntament. Madrenas li ha fet arribar una carta a Cunillera per dir-li que és "urgent" que l'estat espanyol faci els "passos necessaris" per alliberar els "presos polítics" i permetre el retorn dels exiliats. També l'insta a retirar les instruccions a la fiscalia per investigar ciutadans o càrrecs electes i que canviïn les cúpules de la Guàrdia Civil i la policia estatal "responsables de l'1-O". Cunillera assegura que respondrà la carta i afirma que el pensament "radicalment oposat" que tenen l'alcaldessa i ella no impediran que puguin "treballar conjuntament". El regidor de la CUP, Lluc Salellas, ha declinat participar a la reunió amb els grups municipals i també ha entregat un escrit a la delegada on acusa els socialistes de practicar "terrorisme d'Estat". "No podem blanquejar la vostra proposta que nega permanentment els drets del poble de Catalunya", recull la carta. Salellas també li ha donat una bandera de 'Llibertat presos polítics'.

Summary: Madrenas diu a Cunillera que és "urgent" que l'Estat faci "els passos necessaris" per alliberar els "presos polítics"